Groot oomblikke terwyl radiopryse uitgedeel wordGroot FM het vyf toekennings ingeoes. (Foto: Verskaf) ŉ Onvergeetlike oomblik het hom Saterdagaand tydens die jaarlikse Suid-Afrikaanse Radio-toekenningsgeleentheid in Johannesburg afgespeel toe die radio-omroeper Mark Pilgrim met die prys vir beste naweek-radioprogram vereer is. Die omroeper, wat die afgelope maand in die hospitaal teen fase 4-longkanker veg en nie die geleentheid bygewoon het nie, het ŉ staande toejuiging ontvang toe sy program, The Mark Pilgrim Show op Hot 102.7 FM, as wenner van die prys vir beste naweek-radioprogram aangekondig is. Pilgrim (53), wat al dekades lank ŉ bekende radio-omroeper en Suid-Afrikaanse persoonlikheid is, het in Februarie vanjaar bekend gemaak dat hy weer met kanker gediagnoseer is nadat hy sowat 33 jaar lank in remissie was. “Dankie vir die toejuiging,” het Pilgrim op sosiale media geskryf. “Dit het vir trane in my oë gesorg.” Die omroeper is as jong man met fase 4- testikulêre kanker gediagnoseer, wat later na sy longe en niere versprei het. “Ek is dalk in ŉ hospitaalbed, maar ek is [by die toekenningsgeleentheid] in gees. Dankie.” Tuks FM, SA FM, Helderberg FM, Tygerberg FM, Radio 2000, Jacaranda FM, Lotus FM en PUK FM het ook ŉ paar gesogte radiopryse ingeoes. Die wenspan van Groot FM. (Foto: Verskaf) Die Afrikaanse gemeenskapsradiostasie Groot FM, wat altesaam 19 benoemings ontvang het, het vyf toekennings in die gemeenskapskategorieë ingeoes. Dié toekennings sluit in beste dagprogram vir #LunchPunch met Francois van Rensburg en beste middagprogram vir Die GROOT Trek. Die stasie se gemeenskapsprojek, #JouMenseMyMense, is ook met ŉ toekenning vereer en die stasie is ook met My Station-prys vir die stasie met die lojaalste luisteraars vereer. Groot FM is ook aangewys as gemeenskapstasie van die jaar. “Hoewel Groot FM elke benoeming en spanlid vier vir hul uitsonderlike poging en vertoning, sou niks hiervan moontlik gewees het sonder die span agter die skerms, die luisteraars en bowenal, ons Hemelse Vader nie,” sê die stasie luidens ŉ mediaverklaring. “Groot FM se rykdom en sukses lê in ons mandaat: Vermaak wat ŉ verskil maak. Sonder ŉ program en projek wat deur ons gemeenskap ondervang en ontvang word, bly ons platform dooie bene. Dis Hy en hierdie rolspelers wat die platform en span bly lewe gee.” Hennie Koortzen is in die eregalery van die Suid-Afrikaanse Radio-toekennings ingehuldig. (Foto: Facebook) Pretoria FM is ook met twee gesogte radiopryse vereer. Die stasie se dramaprogram, Malchus, het die toekenning vir beste in die radiodrama-program in die kampus- en gemeenskapsradio-afdeling gewen. Malchus is ŉ Paasdrama wat deur Martin Jansen geskryf is en deur Tertius Pretorius tegnies en akoesties versorg is. Jansen, Sarina Bosman, Johannes Slabbert en Antowan Nöthling het elkeen ŉ rol in die drama vertolk. Volgens Willie Spies, uitvoerende voorsitter van Pretoria FM, is die prys wat vir Malchus ingeoes is, ŉ besonderse prestasie vir die stasie. “In hierdie kategorie het gemeenskapsradiostasies meegeding met openbare uitsaaiers. Martin Jansen, ŉ veteraan in die uitsaaiwese, het welverdiende erkenning met die toekenning gekry.” Hennie Koortzen, tans die uitvoerende hoof van Pretoria FM en rugbykommentator vir SuperSport, is saam met ŉ handjievol ikone in die radiobedryf in die eregalery van die Suid-Afrikaanse Radio-toekennings ingehuldig. Spies meen Koortzen is ŉ “uitstekende rolmodel vir elkeen in die uitsaaiwese”. “Hy speel ŉ sleutelrol in die ontwikkeling van gemeenskapsradio en is ŉ lewende legende in die ware sin van die woord.” Hier is ŉ volledige lys van die wenners. A post shared by Mark Pilgrim (@markpilgrimza) A post shared by Mark Pilgrim (@markpilgrimza)